**Starosta mestskej časti Košice-Staré Mesto**

**vyhlasuje**

úplné znenie **Všeobecne záväzného nariadenia mestskej časti Košice-Staré Mesto č. 1/2016 o poskytovaní dotácií z rozpočtu mestskej časti Košice-Staré Mesto,** schváleného uznesením Miestneho zastupiteľstva mestskej časti Košice-Staré Mesto č. 149 zo dňa 09.03.2016, ako vyplýva zo zmien a doplnení prijatých uznesením Miestneho zastupiteľstva mestskej časti Košice-Staré Mesto č. 312 zo dňa 14.12.2017 a uznesením Miestneho zastupiteľstva mestskej časti Košice-Staré Mesto č. 81 zo dňa 19.09.2023

Miestne zastupiteľstvo mestskej časti Košice-Staré Mesto v súlade s § 6 ods. 1 a § 11 ods. 4 písm. g) zákona č. 369/1990 Zb. o obecnom zriadení v znení neskorších predpisov, ustanovenia § 14 ods. 3 písm. b) zák. č. 401/1990 Zb. o meste Košice v znení neskorších predpisov, § 7 ods. 4 zák. č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov sa uznieslo na tomto všeobecne záväznom nariadení o poskytovaní dotácií z rozpočtu mestskej časti Košice-Staré Mesto v tomto znení:

**Čl. I**

**Predmet a účel nariadenia**

1. Toto všeobecne záväzné nariadenie (ďalej len "VZN") upravuje poskytovanie dotácií právnickým osobám, ktorých zakladateľom nie je mestská časť Košice – Staré Mesto (ďalej len „MČ“) a fyzickým osobám podnikateľom, postup a náležitosti pri predkladaní žiadostí o dotácie, spôsob ich prideľovania zo strany MČ, spôsob ich použitia a zúčtovania, ako aj kontrolu a sankcie za porušenie tohto nariadenia. Toto nariadenie sa nevzťahuje na poskytovanie dotácie inej obci alebo vyššiemu územnému celku, ak zabezpečuje niektoré úlohy pre MČ alebo ak ide o poskytnutie pomoci pri likvidácii následkov živelnej pohromy, havárie alebo inej podobnej udalosti na ich území.

**Čl. II**

**Základné pojmy**

Na účely tohto nariadenia sa rozumie:

1. **Dotáciou** – nenávratný finančný príspevok poskytnutý MČ na účely vymedzené týmto nariadením.
2. **Všeobecne prospešnými službami –** okrem prípadov uvedených v § 2 ods. 2 zák. č. 213/1997 Z. z. ďalej najmä humanitárna starostlivosť, charitatívna činnosť, výstavba a obnova zariadení alebo objektov slúžiacich obyvateľom MČ, ktoré sú prístupné širokej verejnosti, realizácia výsadby a rekultivácia existujúcej zelene, detských ihrísk, sadových úprav na území MČ.
3. **Verejnoprospešným účelom –** okrem prípadov uvedených v § 2 ods. 3 zák. č. 34/2002 Z. z. ďalej najmä humanitárne a charitatívne ciele, ochrana a tvorba životného prostredia, rozvoj a podpora kultúrnych a športových aktivít, zabezpečovanie výstavby a obnovy zariadení a objektov slúžiacich obyvateľom MČ, ktoré sú prístupné širokej verejnosti.
4. **Oprávneným žiadateľom –** osoby uvedené v čl. I v zmysle podmienok uvedených v čl. IV ods. 1.
5. **Príjemcom –** úspešný žiadateľ o poskytnutie dotácie.
6. **Poskytovateľom –** MČ.

**Čl. III**

**Spôsob tvorby finančných prostriedkov určených na poskytovanie dotácií**

1. Finančné prostriedky určené na dotácie v zmysle tohto nariadenia sa vytvárajú v procese hospodárenia MČ z vlastných príjmov a poskytujú sa z rozpočtu MČ.

2. Výšku finančných prostriedkov na príslušný rok určených na poskytovanie dotácií schvaľuje miestne zastupiteľstvo MČ v rozpočte MČ.

3. Na poskytnutie dotácie nie je právny nárok a nemožno ju poskytnúť v čase rozpočtového provizória.

**Čl. IV**

**Oprávnení žiadatelia o dotáciu a oprávnený predmet dotácie**

1. Oprávneným žiadateľom sú osoby uvedené v čl. I, ktoré majú sídlo alebo trvalý pobyt na území MČ alebo ktoré pôsobia a vykonávajú činnosť na území MČ alebo poskytujú služby obyvateľom MČ.

2. Dotácie sa neposkytujú politickým stranám, politickým hnutiam a ich koalíciám.

3. Dotácia môže byť poskytnutá len na podporu všeobecne prospešných služieb alebo verejnoprospešných účelov. Dotáciu je možné poskytnúť len na konkrétny projekt alebo činnosť žiadateľa, ktorý je dostatočne charakterizovaný a určitý.

4. Dotácie nie je možné poskytnúť na:

a) nákup alkoholických alebo tabakových výrobkov

b) úhradu miezd, platov a odmien funkcionárov

c) preplatenie honorárov pre organizátorov projektu

d) splácanie úverov a úrokov z poskytnutých úverov

e) náklady, ktoré sa nedajú preukázateľne doložiť účtovnými dokladmi.

**Čl. V**

**Podmienky na poskytovanie dotácií**

1. Dotácia môže byť poskytnutá žiadateľovi, ktorý najmenej 10 % nákladov na financovanie účelu dotácie preukázateľne zabezpečí z vlastných zdrojov.

2. Dotáciu nemožno poskytnúť na projekt alebo činnosť, ktorá vytvára zisk.

3. Dotácia môže byť poskytnutá na základe žiadosti za splnenia nasledovných podmienok:

1. žiadateľovi je možné poskytnúť dotáciu maximálne do výšky 90 % z celkových nákladov na projekt alebo činnosť. Žiadateľ musí primerane zabezpečiť a preukázať financovanie nad rámec poskytnutej dotácie z vlastných alebo iných zdrojov.

b) žiadateľ podal riadne a včas úplnú žiadosť na predpísanom tlačive (príloha č. 1 tohto VZN), ktorá obsahuje:

* presnú identifikáciu žiadateľa a IČO, spolu s dokladom z príslušného registra /Obchodný register, živnostenský register, a pod./, vrátane sídla alebo trvalého pobytu,
* doklad preukazujúci oprávnenosť osoby /štatutára/ konať v mene organizácie, ak to nevyplýva priamo z dokladu z príslušného registra,
* pomenovanie projektu alebo činnosti so základným vymedzením účelu, pričom základné vymedzenie musí byť dostatočne určité, označenie či ide o činnosť alebo projekt a vyčíslenie výšky požadovanej dotácie,
* podrobné uvedenie účelu, na ktorý žiadateľ žiada poskytnúť finančné prostriedky,
* údaje o výške predpokladaných nákladov spojených s realizáciou zámeru vo forme položkovitého rozpočtu s označením, na ktoré položky žiada poskytnutie dotácie,
* prípadnú účasť iných subjektov a ich podiel na financovaní a podiel vlastných finančných prostriedkov,
* očakávaný prínos projektu alebo činnosti pre MČ a jej obyvateľov,
* formu prezentácie MČ pri poskytnutí finančných prostriedkov t.j. uviesť preukázateľný spôsob, akým bude zabezpečená publicita /článok v tlači, materiáloch a pod./,
* čestné vyhlásenie žiadateľa, že nemá voči MČ, organizáciám zriadeným a založeným MČ nesplatené záväzky po lehote splatnosti,
* bankové spojenie, číslo účtu žiadateľa,
* meno, priezvisko, funkciu a podpis oprávnenej osoby žiadateľa,
* časový harmonogram projektu alebo činností,
* výpis z registra trestov právnických osôb,
* iné dôležité náležitosti potrebné pre ohodnotenie podanej žiadosti z hľadiska účelu požadovanej dotácie.

4. Žiadosti o poskytnutie dotácie v písomnej forme je potrebné doručiť do podateľne miestneho úradu MČ alebo emailom, ktorý je zverejnený na webovom sídle MČ. MČ môže poskytnúť príspevok oprávnenému žiadateľovi iba na základe písomnej žiadosti (vzor príloha č. 1), a to do:

1. 31.5., ak je dotácia požadovaná na 2. polrok príslušného roku,
2. 31.10., ak je dotácia požadovaná na 1. polrok nasledujúceho kalendárneho roku.

5. O poskytnutí dotácie do 500,- Eur rozhoduje starosta MČ, maximálne však do výšky 1/3 celkovo schválených finančných prostriedkov podľa čl. III bod 2. O poskytnutí dotácie nad 500,- Eur rozhoduje miestne zastupiteľstvo MČ na základe odporúčania príslušnej komisie miestneho zastupiteľstva MČ. Žiadateľovi môže byť schválené poskytnutie len jednej dotácie v príslušnom kalendárnom roku.

6. Žiadateľ bude o poskytnutí alebo neposkytnutí dotácie písomne informovaný do 30 dní odo dňa rozhodnutia starostu MČ alebo Miestneho zastupiteľstva MČ.

7. O poskytnutí dotácie úspešnému žiadateľovi musí byť uzavretá písomná zmluva medzi MČ a žiadateľom, ktorá okrem náležitostí v zmysle Občianskeho zákonníka musí obsahovať najmä:

* pomenovanie projektu alebo činnosti so základným vymedzením účelu,
* celkové náklady na projekt alebo činnosť, výšku poskytnutej dotácie, výšku spoluúčasti vyjadrenú v Eurách a percentách,
* opis projektu a položkovitý rozpočet projektu,
* časový harmonogram projektu,
* termín predloženia vyúčtovania dotácie,
* sankcie za porušenie zmluvných podmienok,
* právo MČ vykonať kontrolu použitia poskytnutých finančných prostriedkov,
* zákaz použitia poskytnutej dotácie na iný účel ako bol schválený,
* povinnosť príjemcu dotácie predložiť vyúčtovanie,
* určenie očakávaného prínosu a ukazovatele, podľa ktorých bude vyhodnotené splnenie účelu poskytnutej dotácie.

8. O poskytnutých dotáciách, o ktorých rozhodol starosta MČ, bude predložená informácia miestnemu zastupiteľstvu mestskej časti na jeho najbližšom zasadnutí po schválení dotácie.

9. Príjemca vykoná a predloží poskytovateľovi ročné zúčtovanie poskytnutej dotácie do 31. januára nasledujúceho roka, prípadne do 30 dní po ukončení jednorazovej akcie, na ktorú bola dotácia poskytnutá. MČ je oprávnená vykonať kontrolu účelnosti použitia poskytnutej dotácie. K ročnému alebo jednorazovému zúčtovaniu predloží príjemca kópie účtovných dokladov, ktoré budú spĺňať náležitosti podľa zákona o účtovníctve a obsahovať potrebné prílohy /napr. dodacie listy, súpisy vykonaných prác, potvrdenia o prevzatí a pod./. Nevyčerpané prostriedky je povinný príjemca bezodkladne vrátiť na účet MČ a vykonať zúčtovanie. Každý výdavok je potrebné preukázať účtovným dokladom tak, aby bol z neho zrejmý predmet a druh výdavku a komu a kedy bol výdavok uhradený /výpis z účtu, doklad z registračnej pokladnice a pod./. Účtovný doklad musí byť zaúčtovaný u príjemcu. Zistené nedostatky vo vyúčtovaní je žiadateľ povinný odstrániť do 7 dní od vyzvania poskytovateľa.

10. Kontrola dodržiavania určených postupov zo strany žiadateľa sa vykonáva nasledovne:

1. základná finančná kontrola - vykonáva starosta MČ alebo ním určený vedúci zamestnanec a zamestnanec zodpovedný za rozpočet, verejné obstarávanie, správu majetku alebo iné odborné činnosti podľa povahy finančnej operácie alebo jej časti podľa rozhodnutia starostu MČ,

b) administratívna finančná kontrola - vykonávajú tie isté osoby ako základnú finančnú kontrolu,

c) finančná kontrola na mieste - vykonávajú aspoň dvaja zamestnanci MČ na základe písomného poverenia vydaného starostom MČ alebo ním písomne splnomocneným vedúcim zamestnancom.

11. Pokiaľ MČ kontrolou zistí použitie dotácie v rozpore s týmto nariadením alebo všeobecne záväzným právnym predpisom vyzve žiadateľa, aby časť alebo celú dotáciu, ktorá bola neoprávnene použitá, vrátil najneskôr do 7 dní od vyzvania zo strany MČ.

**Čl. VI**

**Sankcie**

Porušenie alebo nedodržanie ustanovení tohto VZN bude kvalifikované a postihované podľa § 31 zák. č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov.

**Čl. VII**

**Záverečné ustanovenia**

* 1. Toto Všeobecne záväzné nariadenie bolo schválené uznesením Miestneho zastupiteľstva mestskej časti Košice-Staré Mesto č. 149 zo dňa 09.03.2016 nadobúda účinnosť 15-tym dňom od jeho vyvesenia na úradnej tabuli MČ.
  2. Zmeny a doplnenia všeobecne záväzného nariadenia schválené uznesením Miestneho zastupiteľstva mestskej časti Košice-Staré Mesto č. 312 zo dňa 14. 12. 2017 nadobúdajú účinnosť dňa 03.01.2018.
  3. Zmeny a doplnenia všeobecne záväzného nariadenia schválené uznesením Miestneho zastupiteľstva mestskej časti Košice-Staré Mesto č. 81 zo dňa 19. 09. 2023 nadobúdajú účinnosť dňa 7. 10.2023.

Ing. Igor Petrovčik

*Príloha č. 1*

**Mestská časť Košice-Staré Mesto**

Miestny úrad mestskej časti Košice-Staré Mesto, Hviezdoslavova 7, 040 34 Košice \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

***ŽIADOSŤ O DOTÁCIU Z ROZPOČTU mestskej časti Košice-Staré Mesto***

**Oblasť** (podčiarknite):

Všeobecne prospešné služby:

1. Poskytovanie zdravotnej starostlivosti.
2. Poskytovanie sociálnej pomoci a humanitárna starostlivosť.
3. Tvorba, rozvoj, ochrana, obnova a prezentácia duchovných a kultúrnych hodnôt.
4. Ochrana ľudských práv a základných slobôd.
5. Vzdelávanie, výchova a rozvoj telesnej kultúry.
6. Výskum, vývoj, vedecko-technické služby a informačné služby.
7. Tvorba a ochrana životného prostredia a ochrana zdravia obyvateľstva.
8. Služby na podporu regionálneho rozvoja a zamestnanosti.
9. Zabezpečovanie bývania, správy, údržby a obnovy bytového fondu.
10. Humanitárna starostlivosť.
11. Charitatívna činnosť.
12. Výstavba a obnova zariadení alebo objektov slúžiacich obyvateľom MČ, ktoré sú prístupné širokej verejnosti.
13. Realizácia výsadby a rekultivácia existujúcej zelene, detských ihrísk, sadových úprav na území MČ.
14. Iné:……………………………………………………………………………………………….

Verejnoprospešný účel:

l. Rozvoj a ochrana duchovných a kultúrnych hodnôt.

2. Realizácia a ochrana ľudských práv alebo iných humanitných cieľov.

3. Ochrana a tvorba životného prostredia.

4. Zachovanie prírodných hodnôt.

5. Ochrana zdravia.

6. Ochrana práv detí a mládeže.

7. Rozvoj vedy, vzdelania, telovýchovy.

8. Plnenie individuálnej určenej humanitnej pomoci pre jednotlivca alebo skupinu osôb,

ktoré sa ocitli v ohrození života alebo potrebujú naliehavú pomoc pri postihnutí živelnou pohromou.

|  |  |
| --- | --- |
| 1. **Žiadateľ – názov, obchodné meno**   (v súlade s označením v príslušnom registri): |  |
| 1. **Právna forma:** |  |
| 1. **Štatutárny zástupca organizácie** (meno, priezvisko, funkcia): |  |
| 1. **Adresa žiadateľa:** |  |
| 1. **Bankové spojenie a číslo účtu žiadateľa:** |  |
| 1. **IBAN:** |  |
| 1. **IČO:** |  |
| 1. **DIČ:** |  |
| 1. **Tel., fax, e-mail:** |  |
| 1. **Webová stránka:** |  |
| 1. **Názov akcie/podujatia:** |  |
| 1. **Účel akcie/podujatia:** |  |
| 1. **Očakávaný prínos projektu pre MČ a jej obyvateľov:** |  |
| 1. **Termín a miesto konania:** |  |
| 1. **Časový harmonogram projektu alebo činnosti:** |  |
| 1. **Osoba zodpovedná za realizáciu podujatia/akcie:** |  |
| 1. **Forma účasti mestskej časti:** |  |
| 1. **Spôsob propagácie mestskej časti:** |  |
| 1. **Požadovaná celková výška dotácie**   **od mestskej časti v EUR:** |  |
| 1. **Rozpočet akcie/projektu s výškou jednotlivých nákladov spojených s realizáciou zámeru s označením položiek, na ktoré žiadateľ žiada dotáciu:** |  |
| 1. **Predpokladané celkové náklady na podujatie/akciu EUR:** |  |
| 1. **Účasť iných subjektov a ich podiel na financovaní:** |  |

**Poskytnutá dotácia od mestskej časti** v predchádzajúcich 3 rokoch:

|  |  |
| --- | --- |
|  | ***EUR*** |
|  | ***EUR*** |
|  | ***EUR*** |

Prílohy v zmysle čl. V bod 3 písm. b) VZN č. 1/2016:

Miesto a dátum:

.....................................................................

*Meno, priezvisko a podpis štatutárneho zástupcu*

*a pečiatka organizácie*